बिना शर्त माफी मांगी थी; कोर्ट ने कहा- दोबारा गलती की तो छोड़ेंगे नहीं
Ex-IPL Commissioner Lalit Modi Case Update - सुप्रीम कोर्ट ने सोमवार को IPL के पूर्व कमिश्नर ललित मोदी पर चल रही अवमानना की कार्रवाई को रद्द कर दिया। ललित मोदी ने ज्यूडिशियरी पर अपने कमेंट्स के लिए बिना शर्त माफी मांगी थी, जिसके बाद कोर्ट ने उन्हें राहत दी।
सुप्रीम कोर्ट ने सोमवार को IPL के पूर्व कमिश्नर ललित मोदी पर चल रही अवमानना की कार्रवाई को रद्द कर दिया। ललित मोदी ने जनवरी में सोशल मीडिया पोस्ट कर आरोप लगाया था कि अदालतों में मामले फिक्स होते हैं। इसपर कोर्ट ने नाराजगी जताई थी, जिसके बाद ललित मोदी ने 18 अप्रैल को न्यायपालिका पर अपने कमेंट्स के लिए बिना शर्त माफी मांगी थी। 
ललित मोदी ने कोर्ट में हलफनामा दाखिल कर कहा था कि वे भविष्य में ऐसा कुछ नहीं करेंगे जिससे भारतीय न्यायपालिका या अदालतों की गरिमा कम हो। 
कोर्ट ने कहा- अगर दोबारा गलती की तो गंभीरता से लेंगे
जस्टिस एमआर शाह और सीटी रविकुमार की बेंच ने ललित मोदी की माफी स्वीकार कर ली। उन्होंने कहा कि अगर भविष्य में ललित मोदी ने भारतीय अदालतों की इमेज खराब की कोशिश की तो इसे बहुत गंभीरता से लिया जाएगा। बेंच ने कहा कि हम खुले दिल से माफी को स्वीकार कर रहे हैं क्योंकि कोर्ट हमेशा माफी देने में विश्वास रखता है। खासकर, जब माफी बिना किसी शर्त के और मन से मांगी गई हो। इसलिए हम माफी को स्वीकार करते हुए अवमानना कार्रवाई को बंद कर रहे हैं। 
ललित मोदी ने ट्वीट कर मांगी थी माफी
ललित मोदी ने 18 अप्रैल को ट्वीट कर माफी मांगी थी। उन्होंने कहा था- मैं 13 जनवरी और 30 मार्च की अपनी सोशल मीडिया पोस्ट के लिए बिना शर्त माफी मांगता हूं। मेरे मन में भारतीय न्यायपालिका के लिए बहुत सम्मान है। मैं ऐसा कुछ नहीं करूंगा जिससे न्यायपालिका की गरिमा कम हो। मैं दोबारा कहता हूं कि मेरी न्यायपालिका की छवि खराब करने का कोई इरादा नहीं था और ना है। 
सीयू सिंह ने ललित मोदी पर लगाया था कोर्ट की अवमानना का आरोप
सीयू सिंह ने कोर्ट में एक याचिका दाखिल कर ललित मोदी पर अदालत की अवमानना करने का आरोप लगाया था। उन्होंने कहा था कि 30 मार्च 2023 को ललित मोदी ने एक ट्वीट किया था, जिसमें न्यायपालिका की छवि को धूमिल करने का प्रयास किया गया था। इसी याचिका पर सुनवाई करते हुए सुप्रीम कोर्ट ने ललित मोदी को तगड़ी फटकार लगाई थी। 
SC ने कहा था- आप कानून से ऊपर नहीं
13 अप्रैल को सुनवाई के दौरान सुप्रीम कोर्ट ने कहा था कि ललित मोदी कानून और संस्था से ऊपर नहीं हैं। कोर्ट ने ललित मोदी को सोशल मीडिया और प्रमुख राष्ट्रीय समाचार पत्रों में भी माफी मांगने का निर्देश दिया था। कोर्ट ने कहा कि सिर्फ कोर्ट में कागज पर माफी मांगना काफी नहीं है। अगर बयान सार्वजनिक मंच पर दिया गया है तो माफी मांगने पर भी जनता को जानकारी होनी चाहिए।
इस पर ललित मोदी की ओर से कोर्ट में पेश हुए सीनियर एडवोकेट अभिषेक मनुसिंघवी ने अदालत को भरोसा दिलाया कि उनके मुवक्किल माफी मांगेंगे। पूरी खबर पढ़ें...